Jutta Ditfurth

Jutta Ditfurth nada como Jutta Gerta Armgard von Ditfurth, en Würzburg o 29 de setembro de 1951, é unha socióloga, escritora, e política alemá. 

 Traxectoria 
Naceu no seo dos Ditfurth, unha familia da nobreza que ostentou o status ministerialis e estaban investidos con títulos administrativos hereditarios en varias rexións das actuais Saxonia-Anhalt e Baixa Saxonia e noutros lugares no Sacro Imperio Romano Xermánico. Filla do médico Hoimar von Ditfurth e da fotógrafa Heilwig von Raven, e irmá do historiador Christian von Ditfurth. En 1960 a súa familia mudouse a Hohensachsen, en 1966 entrou na Elisabeth-von-Thadden-Schule de Wieblingen. En 1978 intentou mudar legalmente o seu apelido para eliminar a partícula nobiliaria  "von" algo que as autoridades rexeitaron.

Ditfurth estudou historia da arte, socioloxía, ciencias políticas, historia económica e filosofía en Alemaña, Escocia, e mais os Estados Unidos nas universidades de Heidelberg, Hamburgo, Friburgo, Glasgow, Detroit, e Bielefeld, graduándose como socióloga en 1977, e logo traballou algúns meses como socióloga nas universidades de Friburgo, Bielefeld e Marburg. A finais de 1977 estableceuse en Frankfurt e traballou como xornalista e escritora, dende 1980 é profesora.

Ditfurth actuou politicamente dentro da denominada nova esquerda, desde o inicio da década de 1970, formando parte de grupos internacionalistas e feministas, así como participando nos daquela nacentes movementos ecoloxistas e antinucleares. En xaneiro de 1980 foi unha das fundadoras do partido Os Verdes. Abandonou o comité executivo do partido en decembro de 1988 e pasou a ter unha postura moi crítica coa nova traxectoria do partido, que describiu como contrarrevolucionario, xerárquico e nepotista. Deixou a formación en 1991 acusándoa de permitir a entrada de "ideas ecofascistas e de extrema dereita". 

Foi candidata do partido da esquerda grega, de procedencia comunista, Corrente da Nova Esquerda, nunha lista internacional nas eleccións europeas de 1999, centrando a súa campaña na participación do exército alemán e mais da OTAN na Guerra de Kosovo, pero non logrou votos suficientes para obter un asento no Parlamento Europeo. En 2000 foi unha das fundadoras do partido, Esquerda Ecolóxica, co que foi concelleira de Frankfurt entre 2001 e 2008 e de novo dende o ano 2011. En 2007 publicou unha biografía do membro da Fracción do Exército Vermello, Ulrike Meinhof.

Jutta Ditfurth considera que existen posturas antisemitas dentro dalgunhas iniciativas sociais e políticas de esquerda como o movemento BDS (Boicot, Desinvestimentos e Sancións). En 2017, no contexto do proceso independentista catalán,  foi convidada a participar na conferencia "Soberanía Popular e Autodeterminación. Cambio político na rexión Euro-Mediterránea" organizada pola CUP. Con todo, a súa participación foi cancelada, segundo explicou Jutta Ditfurth nun comunicado, pola súa posición contraria ao movemento BDS e por "defender o dereito á existencia do estado de Israel."

En 2019, concorreu ás eleccións ao Parlamento Europeo por Esquerda Ecolóxica, mais ficou lonxe de ser escollida deputada: sumou 35 796 votos, o 0,1% dos emitidos. 

Para Jutta Ditfurth, o capitalismo é a causa profunda dos problemas ambientais da actualidade, e aínda que celebra a nova vaga de activismo ecoloxista de, por exemplo, Fridays for Future, amósase moi crítica con Extinction Rebellion que chegou a cualificar de "seita apocalíptica".

En 2022, logo da invasión rusa de Ucraína, renovou as críticas aos Verdes e a OTAN considerando que Alemaña está empregando a guerra como desculpa para rearmarse. Ademais, atacou á ministra de exteriores e líder dos Verdes, Annalena Baerbock, afirmando que é unha representante da "liña dura" da OTAN por amosarse partidaria de enviar armas a Ucraína. Jutta Ditfurth afirmara no seu libro Krieg, Atom, Armaut de 2011 que a intervención da OTAN en Kosovo xa supuxera un paso nunha estratexia de marxinar a Rusia a nivel internacional, mais isto non impide que considere a Vladimir Putin como un político "imperialista" e "reaccionario".

 Obra 

Die tägliche legale Verseuchung unserer Flüsse und wie wir uns dagegen wehren können. Ein Handbuch mit Aktionsteil. Rasch und Röhring, Hamburg/Zürich 1987, ISBN 3-89136-163-7. ( con Rose Glaser)
 Träumen, Kämpfen, Verwirklichen. Politische Texte bis 1987. Kiepenheuer & Witsch, Köln 1988, ISBN 3-462-01903-1.
 Lebe wild und gefährlich. Radikalökologische Perspektiven. Kiepenheuer & Witsch, Köln 1991
 Feuer in die Herzen. Plädoyer für eine ökologische linke Opposition. (1992) Erweiterte und aktualisierte Neuausgabe: Feuer in die Herzen. Gegen die Entwertung des Menschen. Konkret-Literatur-Verlag, Hamburg 1997, ISBN 3-89458-159-X.
 Was ich denke. Goldmann, München 1995, ISBN 3-442-12606-1.
 Blavatzkys Kinder. Lübbe, Bergisch Gladbach 1995, ISBN 3-404-12380-8
 Entspannt in die Barbarei. Esoterik, (Öko-)Faschismus und Biozentrismus. Konkret-Literatur-Verlag, Hamburg 1996, ISBN 3-89458-148-4.
 Die Himmelsstürmerin. (1998) Überarbeitete Neuausgabe, Rotbuch, Berlin 2010, ISBN 978-3-86789-110-3. (novela)
 Das waren die Grünen. Abschied von einer Hoffnung. Econ, München 2000, ISBN 3-548-75027-3.
 Durch unsichtbare Mauern. Wie wird so eine links? Kiepenheuer & Witsch, Köln 2002, ISBN 3-462-03083-3. (autobiografía)
 Ulrike Meinhof. Die Biografie. Ullstein, Berlin 2007, ISBN 978-3-550-08728-8.
 Rudi und Ulrike. Geschichte einer Freundschaft. Droemer Knaur, München 2008, ISBN 978-3-426-27456-9.
 Zeit des Zorns: Streitschrift für eine gerechte Gesellschaft. Droemer Knaur, München 2009, ISBN 978-3-426-27504-7.
 Krieg, Atom, Armut. Was sie reden, was sie tun: Die Grünen. Rotbuch, Berlin 2011, ISBN 978-3-86789-125-7.
 Worum es geht – Flugschrift. Rotbuch, Berlin 2012, ISBN 978-3-86789-154-7.
 Zeit des Zorns. Warum wir uns vom Kapitalismus befreien müssen. Westend, Frankfurt am Main 2012, ISBN 978-3-86489-027-7.
 Der Baron, die Juden und die Nazis. Reise in eine Familiengeschichte. Hoffmann & Campe, Hamburg 2013, ISBN 978-3-455-50273-2.

 Notas 

Categoría:Nados en 1951
Categoría:Nados en Würzburg
Categoría:Políticos de Alemaña
Categoría:Sociólogos de Alemaña
Categoría:Escritores de Alemaña
Categoría:Escritores en lingua alemá